
Grozījumi Personu apliecinošu dokumentu likumā
Izdarīt Personu apliecinošu dokumentu likumā (Latvijas Vēstnesis, 2012, 18., 84. nr.; 2014, 140. nr.; 2017, 132., 147. nr.; 2019, 101., 253. nr.; 2021, 118., 121.B nr.; 2022, 168.A nr.; 2023, 39.A nr.; 2024, 251. nr.) šādus grozījumus:
1. Aizstāt visā likumā vārdus "pagaidu dokuments" (attiecīgā locījumā) ar vārdiem "pagaidu ceļošanas dokuments" (attiecīgā locījumā). 
2. Izteikt 1. pantu šādā redakcijā:
· 
· "1. pants. Likuma mērķis
· (1) Likuma mērķis ir noteikt personu un to tiesisko statusu apliecinošus dokumentus (turpmāk – personu apliecinošs dokuments) un šos dokumentus aizvietojošu dokumentu (turpmāk – pagaidu ceļošanas dokuments).
· (2) Likums nosaka:
· 1) personu apliecinošu dokumentu veidus, lietošanas, nodošanas un izņemšanas kārtību, kā arī personu apliecinoša dokumenta turētāja tiesības un pienākumus;
· 2) pagaidu ceļošanas dokumenta lietošanas, nodošanas un izņemšanas kārtību, kā arī pagaidu ceļošanas dokumenta turētāja tiesības un pienākumus."
3. Izslēgt 3. pantu.
4. Izteikt 7. pantu šādā redakcijā:
· 
· "7. pants. Pagaidu ceļošanas dokuments
· (1) Pagaidu ceļošanas dokuments ir tiesību aktos pilnvarotas valsts pārvaldes iestādes izsniegts dokuments, kas tā turētājam uz laiku aizstāj ceļošanas dokumentu.
· (2) Pagaidu ceļošanas dokumenta turētājs ir persona, kurai izsniegts pagaidu ceļošanas dokuments.
· (3) Pagaidu ceļošanas dokuments uz laiku aizstāj personu apliecinošu dokumentu.
· (4) Pagaidu ceļošanas dokumentu var saņemt:
· 1) Latvijas pilsonis, Latvijas nepilsonis, persona, kurai Latvijas Republikā piešķirts bezvalstnieka statuss un kurai ir derīga uzturēšanās atļauja Latvijas Republikā (turpmāk – bezvalstnieks), bēglis vai persona, kurai piešķirts alternatīvais statuss, ja minētā persona īslaicīgi uzturas ārvalstīs un tās rīcībā nav derīga ceļošanas dokumenta;
· 2) Savienības pilsonis (izņemot Latvijas pilsoni), kura uzturēšanās vietā ārvalstī nav viņa pilsonības valsts diplomātiskās vai konsulārās pārstāvniecības un kura rīcībā nav derīga ceļošanas dokumenta vai to kāda cita iemesla dēļ nav iespējams iegūt vai iegūt saprātīgā laikposmā.
· (5) Pagaidu ceļošanas dokumentu izsniedz, lai tā turētājs dokumenta derīguma termiņa laikā varētu, vienu reizi šķērsojot galamērķa valsts robežu, atgriezties savā pilsonības valstī, dzīvesvietas valstī vai – izņēmuma gadījumā – citā valstī (piemēram, ja pilsonības valsts personai nodrošina personu apliecinoša dokumenta izsniegšanu savā diplomātiskajā vai konsulārajā pārstāvniecībā kādā citā valstī).
· (6) Pagaidu ceļošanas dokumentu izsniedz Ārlietu ministrija.
· (7) Pagaidu ceļošanas dokumenta paraugu un saturu, izsniegšanas kārtību un nosacījumus, kā arī derīguma termiņus nosaka Ministru kabinets.
· (8) Par pagaidu ceļošanas dokumenta izsniegšanu maksājama valsts nodeva. Valsts nodevas apmēru, samaksas kārtību, atvieglojumus un atbrīvojumus no valsts nodevas nosaka Ministru kabinets."
5. Izteikt 12. panta trešo daļu šādā redakcijā:
· 
· "(3) Personu apliecinoša dokumenta vai pagaidu ceļošanas dokumenta zuduma gadījumā attiecīgā dokumenta turētājs nekavējoties pēc šā fakta konstatēšanas par to ziņo personu apliecinoša dokumenta vai pagaidu ceļošanas dokumenta izdevējiestādei, Valsts policijai vai Valsts robežsardzei, bet, ja dokumenta turētājs atrodas ārvalstī, – Latvijas Republikas diplomātiskajai vai konsulārajai pārstāvniecībai, ja attiecīgajā ārvalstī tāda ir."
6. Izteikt 13. panta septīto daļu šādā redakcijā:
· 
· "(7) Šā likuma 7. panta ceturtās daļas 1. punktā minētā persona pēc atgriešanās Latvijā tai izsniegto pagaidu ceļošanas dokumentu nodod Pilsonības un migrācijas lietu pārvaldei, bet, ja dokumenta turētājs atgriežas savā dzīvesvietā ārvalstī, – tuvākajā Latvijas Republikas diplomātiskajā vai konsulārajā pārstāvniecībā. Šā likuma 7. panta ceturtās daļas 2. punktā minētā persona pēc atgriešanās galamērķa valstī tai izsniegto pagaidu ceļošanas dokumentu nodod savas pilsonības valsts kompetentajā iestādē vai tuvākajā Latvijas Republikas diplomātiskajā vai konsulārajā pārstāvniecībā."
7. Izteikt 16. panta pirmās daļas 6. punktu šādā redakcijā:
· 
· "6) personu apliecinoša dokumenta vai pagaidu ceļošanas dokumenta turētājs ir rakstveidā ziņojis par attiecīgā dokumenta zudumu Valsts policijai vai Valsts robežsardzei, dokumenta izdevējiestādei vai Latvijas Republikas diplomātiskajai vai konsulārajai pārstāvniecībai."
8. Papildināt pārejas noteikumus ar 10. un 11. punktu šādā redakcijā:
· 
· "10. Atgriešanās apliecības un pagaidu ceļošanas dokumenti, kas izsniegti līdz 2025. gada 8. decembrim, ir derīgi līdz tajos norādītā termiņa beigām.
· 11. Ministru kabinets līdz 2025. gada 8. decembrim izdod šā likuma 7. panta septītajā un astotajā daļā noteiktos Ministru kabineta noteikumus."
9. Papildināt likumu ar informatīvu atsauci uz Eiropas Savienības direktīvu šādā redakcijā:
· 
· "Informatīva atsauce uz Eiropas Savienības direktīvu

· 
· Likumā iekļautas tiesību normas, kas izriet no Padomes 2019. gada 18. jūnija direktīvas (ES) 2019/997, ar ko izveido ES pagaidu ceļošanas dokumentu un atceļ lēmumu 96/409/KĀDP."
Likums stājas spēkā 2025. gada 9. decembrī.

